KIRJALLINEN KYSYMYS E-0794/01

esittäjä(t): Luigi Vinci (GUE/NGL) ja Fausto Bertinotti (GUE/NGL) komissiolle

(13. maaliskuuta 2001)

Aihe: Pernod-Richard- ja Rhum Havana Club -yhtiöt

Yhdysvaltojen hallitus nosti vuonna 1999 ns. Helms-Burton-lain nojalla kanteen Pernod-Richard-yhtiötä vastaan, koska yhtiö oli aloittanut neuvottelut Kuuban hallituksen kanssa tarkoituksenaan tulla yhdeksi Rhum Havana Clubin omistajista. Rhum Havana Club kuului aikoinaan yhdysvaltalaisille omistajille, mutta Kuuban hallitus otti sittemmin sen kokonaan haltuunsa.

Euroopan komissio pani Maailman kauppajärjestössä vireille virallisen valitusmenettelyn Yhdysvaltoja vastaan, koska se piti laittomana vaatimusta, jonka mukaan oikeushenkilöiden, jotka eivät ole yhdysvaltalaisia ja jotka eivät toimi Yhdysvalloissa, pitäisi noudattaa Yhdysvaltojen lainsäädäntöä. Voiko komissio edellä olevan huomioon ottaen antaa tietoja tämän menettelyn vaiheista ja mahdollisista tuloksista?

Pascal Lamyn komission puolesta antama vastaus

(14. toukokuuta 2001)

Syyskuussa 2000 yhteisö vaati Maailman kauppajärjestön (WTO) paneelin perustamista Yhdysvaltojen vuoden 1998 Omnibus Appropriations -lain 211 pykälän takia.

On tärkeä huomata, että 211 pykälä ei koske Kuuban hallituksen tavaramerkkien tai muiden aineettomien tai aineellisten hyödykkeiden pakkolunastamista koskevaa asiaa. Kyseinen 211 pykälä koskee ainoastaan amerikkalaisia eli Yhdysvalloissa rekisteröityjä tavaramerkkejä. Kuuban viranomaisten valtiolle menetetyksi tuomitseminen Kuubassa ei olisi voinut vaikuttaa näiden tavaramerkkien omistusoikeuteen, koska amerikkalaiset tuomioistuimet eivät ole koskaan tunnustaneet Kuuban tekemien pakkolunastusten vaikutuksia Yhdysvalloissa sijaitsevaan omaisuuteen tai varoihin.

Pykälää 211 sovelletaan tilanteisiin, jossa alkuperäinen amerikkalainen tavaramerkki (eli pakkolunastetun kuubalaisen tavaramerkin omistajan omistama tavaramerkki) ei enää ole voimassa johtuen esimerkiksi siitä, että sen omistaja ei ole uusinut sitä tai siitä, että tällaista oikeutta ei koskaan ollutkaan Yhdysvalloissa. Se ei salli sellaisia tavaramerkkien rekisteröintiin tai uudistamiseen liittyviä liiketoimia Yhdysvalloissa, joissa Kuuban kansalainen tai Kuuba on asianomaisena, ja johtaa vähitellen voimassa olevien amerikkalaisten tavaramerkkien ottamiseen pois laillisilta omistajiltaan, koska ne eivät enää voi uudistaa tavaramerkin rekisteröintiä. Pykälä 211 estää lisäksi amerikkalaisia tuomioistuimia saattamasta voimaan sellaista amerikkalaista tavaramerkkiä Yhdysvalloissa Kuuban kansalaisen tai muun ulkomaalaisen eduntavoittelijan pyynnöstä. Toisin sanoen se riistää tavaramerkiltä sen käytännön arvon, koska tavaramerkkiä ei voi saattaa voimaan millään muulla mielekkäällä tavalla kuin turvautumalla tuomioistuimiin.

Yhteisö katsoo, että pykälä 211 sisältää tavaramerkkioikeuskiellon, joka rikkoo useita WTO:n teollis- ja tekijänoikeuksien kauppaan liittyvistä näkökohdista tehdyn sopimuksen määräyksiä. Yhteisön WTO:ssa esiin ottama asia on suoraan tai epäsuorasti kuubalaiselta omistajalta laillisesti hankitun amerikkalaisen tavaramerkin kaikkien yhteisössä olevien omistajien edun mukainen, mihin pykälä 211 mahdollisesti vaikuttaa.

Yhteisö on jo sekä suullisesti että kirjallisesti ilmoittanut näkökantansa WTO:n paneelille. Toinen ja viimeinen kuuleminen paneelissa oli 7. maaliskuuta 2001. Paneeli tutkii parhaillaan tapausta ja sen odotetaan päättävän asiasta toukokuuhun 2001 mennessä.